text: Rystet direktør bortviser medarbejdere
  11 oktober 2019 kl. 09.45
  Transportfirmaet H.P. Therkelsen i Padborg bortviser tre medarbejdere efter dokumentfalsk af fragtbreve.
  Tre medarbejdere fra transportfirmaet H.P. Therkelsen, der torsdag modtog straksdomme i sagen vedrørende dokumentfalsk af fragtbreve, er også blevet bortvist fra virksomheden, skriver Transportmagasinet.dk.
  En af de bortviste medarbejdere var ansat på hovedkontoret i Padborg, mens de to andre arbejdede i koncernens tyske datterselskab, H.P. Therkelsen Logistics GmbH i Harrislee ved Flensborg.
  - De tre medarbejdere har begået fejl, og det har nu fået konsekvenser for dem, siger Peter Therkelsen, administrerende direktør for H.P. Therkelsen til Transportmagasinet.dk.
  